Folketing
2006-03-03

Jeg har lagt mærke til, at ministeren sådan ganske behændigt understreger, at regeringen har truffet den beslutning, altså at det ikke er ministeren, der har truffet den. Det glæder mig da lidt, at der er den meget spidsfindige afstand til, hvad regeringen har gjort, for jeg kan godt forstå, at ministeren ikke er stolt over situationen, idet vi jo er helt uvant med, at man laver en sådan form for styring af, hvor man placerer centre. Jeg kunne egentlig godt tænke mig at vide: Hvad er grunden til, at man ikke knytter an til nogle af de store forskningsmiljøer, der eksisterer, som forsker i samtidshistorien og i den kolde krig, som hele Folketinget jo glædeligvis er enige om, at der skal forskes i? Det synes jeg er lidt interessant, specielt fordi man her laver en meget, meget speciel konstruktion, hvor man lader en forsvarsminister, som vel næppe kan siges at have den store ekspertise på forskningsområdet, udpege en bestyrelse og dermed sætte nogle folk ind, som kan bestemme, hvem der skal ansættes. Det er en lidt uvant situation. Det har ikke ret meget med fri forskning at gøre. (Kort bemærkning).